У Вікіпедыі ёсць артыкулы пра іншых асоб з прозвішчам Дзмітрыеў.
**Міхаіл Апанасавіч Дзмі́трыеў** (23 верасня 1921 — 10 кастрычніка 2001) — педагог, доктар педагагічных навук (1993), прафесар (1994), заслужаны настаўнік БССР (1964), Герой Сацыялістычнай Працы (1971), удзельнік Вялікай Айчыннай вайны.

Біяграфія
---------

Нарадзіўся ў вёсцы Барсукі Кармянскай воласці Рагачоўскага павета Гомельскай губерні РСФСР (сучасны аграгарадок у Кармянскім раёне Гомельскай вобласці Беларусі) у сям’і настаўніка. Скончыў няпоўную сярэднюю школу. Працаваў настаўнікам у Кармянскім раёне. У 1937 годзе паступіў у Рагачоўскае педагагічнае вучылішча, пасля другога курса якога паступіў у Рагачоўскі настаўніцкі інстытут і скончыў яго ў 1941 годзе. Адначасова з 1940 года працаваў настаўнікам у вёсцы Ліцвінавічы Кармянскага раёна. З 1 ліпеня 1941 залічаны ў Кармянскі знішчальны батальён. У сакавіку 1943 г. залічаны ў склад 10-й Журавіцкай партызанскай брыгады. У 1943 годзе быў абраны членам, пазней сакратаром Журавіцкага падпольнага райкама ЛКСМБ. З восені 1943 г. М. А. Дзмітрыеў у складзе 1-й Буда-Кашалёўскай партызанскай брыгады. Пасля вызвалення раёна ад захопнікаў быў накіраваны працаваць настаўнікам у вёску Старыя Журавічы, займаў пасаду дырэктара Журавіцкай сярэдняй школы. У 1946 годзе ўступіў у ВКП(б) Беларусі, працаваў інспектарам аддзела адукацыі выканаўчага камітэта Гомельскага абласнога Савета дэпутатаў. З 1949 года — загадчык аддзелам народнай адукацыі Кармянскага раённага Савета дэпутатаў працоўных, пазней — дырэктар школы № 2 у Карме. У 1950 годзе скончыў Беларускі дзяржаўны ўніверсітэт. 3 1961 года на пасадзе дырэктара Кармянскага школы-інтэрната. У 1971 годзе абараніў кандыдацкую дысертацыю. З 1974 г. рэктар Мазырскага педагагічнага інстытута. У 1985—1999 гг. выкладаў у Гомельскім педагагічным інстытуце.

Жыў у Гомелі. Памёр 10 кастрычніка 2001 г. Пахаваны на могілках «Асавец».

Навуковая дзейнасць
-------------------

Аўтар прац па гісторыі педагогікі і асветы, тэрэтычна-метадычных праблемах адукацыі і навучання, працоўнага выхавання.

Сярод апублікаванага:

* Тэксты лекцый па дыдактыцы, 1981;
* Тэорыя адукацыі і навучання, 1989;
* Кнігі ўспамінаў «У тихой Серебрянки» (1975), «Во имя жизни» (1981).

З’яўляўся сапраўдным членам Міжнароднай акадэміі акмеалагічных навук (1995), Міжнароднай акадэміі тэхнічнай адукацыі (1995), членам-карэспандэнтам Беларускай акадэміі адукацыі (1995).

Узнагароды
----------

* Медаль «Серп і Молат»
* 2 ордэны Леніна
* Ордэн Айчыннай вайны II ступені
* Ордэн Славы III ступені
* Медаль «За адвагу»
* Медаль «Партызану Айчыннай вайны» II ступені
* Памятны знак «Партызан Беларусі»
* Ганаровыя граматы Вярхоўнага Савета БССР (1964, 1968, 1981)

Лаўрэат Скарынаўскіх чытанняў (1990).

Памяць
------

Мемарыяльная дошка на будынку корпуса № 1 Гомельскага дзяржаўнага ўніверсітэта (вуліца Савецкая, дом 108).

Зноскі
------

1. 1 2  Беларуская энцыклапедыя: У 18 т. Т. 6: Дадаізм — Застава / Рэдкал.: Г. П. Пашкоў і інш. — Мн. : БелЭн, 1998. — Т. 6.

Літаратура
----------

* Беларуская энцыклапедыя: У 18 т. Т. 6: Дадаізм — Застава / Рэдкал.: Г. П. Пашкоў і інш. — Мн. : БелЭн, 1998. — Т. 6. — 576 с. — 10 000 экз. — ISBN 985-11-0035-8. — ISBN 985-11-0106-0 (т. 6). — С. 125.

Спасылкі
--------

* Дмитриев Михаил Афанасьевич // Знаменитые люди Гомельщины (руск.)
* Дзмітрыеў, Міхаіл Апанасавіч (доктар педагагічных навук ; Герой Сацыялістычнай Працы ; 1921—2001)(недаступная спасылка) // Нацыянальная бібліятэка Беларусі
* З вопыту педагагічнай працы // Аддзел адукацыі, спорту і турызму Кармянскага райвыканкама
* Міхаіл Апанасавіч Дзмітрыеў на сайце «Героі краіны»


| ⛭Рэктары Мазырскага дзяржаўнага педагагічнага ўніверсітэта імя І. П. Шамякіна |
| --- |
| 
* Міхаіл Жаўрыд (1944)
* Ануфрый Нікіцін (1944—1945)
* Аляксандр Карафан (1945—1950)
* Фядот Калінін (1950—1952)
* Андрэй Эльман (1952—1968)
* Валянцін Шкурко (1968—1974)
* Міхаіл Дзмітрыеў (1974—1983)
* Уладзімір Дударэнка (1983—1997)
* Валянцін Валетаў (1997—2018)
* Валерый Наўныка (з 2018)

 |